BODOLAND रादाब: दिसपुर, 4 एप्रिल: गिथावना कर’ना भाइरास पजितिभनि बांनायखौ आसामाव सानफ्रोमबो बारायबाय थानायनि केसखौ मोननो हादों । समबारखालि आसामाव सानसेआवनो एबा 24 घन्टानि गेजेराव 4,489 सुबुंनि देहायाव कभित-19 पजितिभ मोननो हादों होनना National Health Mission फोरमायथिदों । कभित-19 पजितिभजों थैनायनि सुबुंनि अनजिमाया आसामाव 1,389 सिम जाहैबाय । समबारखालि सानसेआवनो सा 29 जोन सुबुंआ कभित-19 जों थैनो गोनां जादों । कामरुप मेट्र जिल्लाआवनो कभित-19 जों सा 13 सुबुंआ समबारखालि थैदों, बे जिल्लाआवनो थैनाय सुबुंनि अनजिमाया बांसिनदों । लोगोसेनो डिब्रुगर जिल्लाआव साब्रै, करिमगन्ज जिल्लाआव साथाम, उदालगुरि जिल्लाआव सानै आरो बंङाइगाव, काचार, गवालपारा, कामरुप रुरेल, नलबारि, सनितपुर आरो टिनिचुकिया जिल्लाआव समबारखालि सासेयै सुबुंआ थैदों । रायजोआव गोदानै सा 55,939 सुबुंनि सेमपोल टेस्ट खालामनायाव सा 4,489 सुबुंनि देहायाव कभित-19 पजितिभ मोननो हायो । बेखौ नायोब्ला सानफ्रोमबो पजितिभ मोननायनि पारसेन्टआ 10.01 जाहैदों ।